เหมราชฯสัญญาเลิกขาดทุน
รายได้ขายที่ดินดี-งานในมืออื้อซ่าธุรกิจสาธารณูปโภคทะยานอีกไกล
17 ส.ค. 2554

รายได้ขายที่ดินดี-งานในมืออื้อซ่าธุรกิจสาธารณูปโภคทะยานอีกไกล
เหมราชพัฒนาที่ดิน ยันไม่ขาดทุนอีกแล้ว ขายที่ดินดีขึ้นไตรมาส 2 มีงานในมือรอรับรู้ 995 ล้านบาท คงเป้าหมายขายที่ดิน 1,400 ไร่ รายได้โต 30% ปีนี้
นายเผ่าพิทยา สมุทรกลิน ผู้อำนวยการนักลงทุนสัมพันธ์และวางแผน บริษัทเหมราชพัฒนาที่ดิน (HEMRAJ) นำเสนอข้อมูลต่อนักลงทุนว่า การขาดทุนสุทธิ 33 ล้านบาทในไตรมาสแรกปีนี้ของบริษัทมาจากการเปลี่ยนวิธีรับรู้ทางบัญชี และผลจากการขาดทุนค่าเงิน แต่คาดว่านับตั้งแต่ไตรมาส 2 เป็นต้นไปจะไม่ขาดทุนอีกแล้ว 
บริษัทมียอดขายที่ดินที่รอรับรู้รายได้ 995 ล้านบาท ที่คาดว่าจะรับรู้ปีนี้ 6070% และไตรมาส 2 จะมียอดขายที่ดินสูงกว่าไตรมาสแรก ที่มียอดขายที่ดิน 312 ไร่ เนื่องจากปัจจุบันมีลูกค้าที่อยู่ระหว่างการรอเซ็นสัญญาถึง 30 ราย 
“บริษัทยังคงเป้าหมายขายที่ดินปีนี้ 1,400 ไร่ และคงเป้าหมายรายได้รวมเติบโต 30% จากปีก่อนที่มีรายได้ 3,700 ล้านบาท ในอัตรากำไรขั้นต้น 42-43% ใกล้เคียงไตรมาสแรก” นายเผ่าพิทยา กล่าว
แนวโน้มรายได้จากการขายที่ดินจะดีอย่างมากในครึ่งปีหลัง นอกจากนั้นโครงการโรงไฟฟ้าเกคโค วัน ที่บริษัทร่วมทุนกับบริษัท โกลว์ พลังงาน โดยถือหุ้น 35% คาดว่าจะดำเนินการเชิงพาณิชย์ตั้งแต่ไตรมาส 2 ปีนี้เป็นต้นไป และปีนี้ยังเป็นปีแรกที่บริษัทรับรู้กำไรจากบริษัทลูกเต็มปี ภายหลังเข้าซื้อกิจการทั้งหมดในปลายปีก่อนคือ นิคมอุตสาหกรรมเหมราชระยอง และนิคมอุตสาหกรรมเหมราชสระบุรี 
สำหรับความคืบหน้าในการลงทุนในกิจการโรงไฟฟ้า 6 โรงที่เหลือ บริษัทชนะประมูลดำเนินการโรงไฟฟ้า 4 โรง และรอประกาศผลจากการไฟฟ้าฝ่ายผลิตแห่งประเทศไทย หรือ กฟผ. อีก 1 โรง ที่คาดว่าจะรู้ผลในปลายปีนี้ถึงต้นปีหน้า
นายเผ่าพิทยาเชื่อว่า ยอดขายที่ในนิคมฯ ปีนี้เป็นผลมาจากการย้ายฐานการผลิตของผู้ประกอบการญี่ปุ่นตั้งแต่ปีก่อน โดยผลการย้ายฐานการผลิตจากสึนามิคาดว่าจะเห็นผลตั้งแต่ปีหน้าเป็นต้นไป เพราะขณะนี้เป็นช่วงเวลาแห่งการฟื้นฟูประเทศจากความเสียหาย
ส่วนรายได้จากสาธารณูปโภคจะเพิ่มขึ้นอย่างมีนัยสำคัญในปี 2555 โดยคาดว่าจะเติบโตเป็น 2 เท่า จากปี 2552 ที่มีรายได้ 1,500 ล้านบาท และจะเพิ่มขึ้นเป็น 2,000 ล้านบาท ในปี 2558
ทั้งนี้ การนำเสนอข้อมูลต่อนักลงทุนอังกฤษและสหรัฐล่าสุดนักลงทุนสนใจการเลือกตั้งของไทยว่าจะมีผลให้โครงการโรงไฟฟ้าล่าช้าหรือไม่ ซึ่งไม่น่ามีผลอะไรหากได้รัฐบาลที่สนับสนุนโครงการสาธารณูปโภค ยกเว้นเกิดความวุ่นวายทางการเมืองซึ่งเป็นเหตุการณ์ที่คาดการณ์ไม่ถึง
อย่างไรก็ตาม ราคาหุ้น HEMRAJปรับตัวลงต่อเนื่อง ล่าสุดอยู่ที่ 2.08 บาท ด้วยมูลค่าการซื้อขายบางตา 64 ล้านบาท จากที่เคยได้รับความสนใจสูงก่อนหน้านี้ และราคาขยับขึ้นไปจ่อแถว 2.50 บาท